Универзитет у Крагујевцу, на основу Одлуке о стипендирању постдокторанада (бр. II-01-780/6 од 11.10.2016. године), расписује

**КОНКУРС**

**ЗА СТИПЕНДИРАЊЕ ПОСТДОКТОРАНАДА**

**СА УНИВЕРЗИТЕТА ИЗ ИНОСТРАНСТВА**

**У ШКОЛСКОЈ 2019/2020. ГОДИНИ**

Универзитет у Крагујевцу додељује једну стипендију у износу од 1000 евра на месечном нивоу, за постдокторско усавршавање које ће се реализовати у периоду најкраће месец, а најдуже три месеца, у току школске 2019/2020. године, и то постдокторандима са универзитета из иностранства који би своје усавршавање реализовали на неком од факултета у саставу Универзитета у Крагујевцу.

Стипендије се додељују кандидату који испуњава услове конкурса, а који је запослен на иностраном универзитету и који је докторирао у пољима која се реализују на Универзитету у Крагујевцу и то:

А. природно-математичких наука,

Б. медицинских наука,

В. техничко-технолошких наука,

Г. друштвено-хуманистичких наука и

Д. уметности.

**Право учешћа на конкурсу има доктор наука**:

– који је запослен на иностраном универзитету;
– који је ангажован на научноистраживачком пројекту (универзитетском, националном,

 међународном);
– који није старији од 40 година.

**Кандидат подноси следећу документацију**:

1. Попуњену, својеручно потписану и оверену у регистрованој организацији пријаву на конкурс;
2. Доказ о запослењу на универзитету, односно доказ о научном звању;
3. Доказ о одбрањеној докторској дисертацији (копија дипломе или уверења);
4. Одлуку надлежног органа универзитета на којем је запослен за његово усавршавање, одобрење одсуства и образложење значаја усавршавања за даљи научноистраживачки рад кандидата и универзитета;
5. Биографију;
6. Библиографију;
7. Доказ да је кандидат обезбедио место усавршавања на факултету у саставу Универзитета у Крагујевцу или научноистраживачкој организацији (позивно писмо);
8. Програм рада и постдокторског усавршавања кандидата на факултету у саставу Универзитета у Крагујевцу за време добијања стипендије (припремају и потписују заједно кандидат и декан факултета у саставу Универзитета у Крагујевцу, односно ментор из научноистраживачке организације где се реализује усавршавање);

Потребна документа послати поштом стручној служби Универзитета у Крагујевцу на следећу адресу:

**Универзитет у Крагујевцу- Ректорат**

**ул. Јована Цвијића бб**

**34000 Крагујевац**

**Република Србија**

**са назнаком: Конкурс за стипендирање постдокторанада**

**Рок за подношење пријаве за стипендирање** **постдокторанада је 20. јун 2019. године.**

Непотпуне и неблаговремено приспеле пријаве неће се разматрати.

За додатне информације и питања можете контактирати стручну службу Универзитета у Крагујевцу путем телефона: +38134370270, контакт особа: Оливера Мијатовић